Kaija lido

Pirmais lidojums

Kaut gan manas māsas parasti no olas izšķiļas Igaunijas krasta šērās un pirmo reizi spārnus ievēcina tur, lai pēc tam nāktu sirot arī Latvijas jūrmalienā, es — Rīgas Jūrmalas pilsētas ģerboņa kaija — piedzimu uz zīmētāja dēļa. Mani darināja prof. Rihards Zariņš. Tas bija ievērojams grafiķis. Viņš bija darinājis naudas zīmju un pastmarku projektus jau krievu caram Nikolajam II, un jaunās Latvijas valsts vadītāji viņam bija uzdevuši uzzīmēt ģerboņus visām 60 Latvijas pilsētām. Dažām pilsētām, piem. Rīgai, ģerboņi jau bija, bet dažām, jaunajām pilsētām tādi bija jāizdomā. Rīgas Jūrmala bija šāda jauna pilsēta, un tā es tapu. Es esmu izdomas auglis, bet nu es dzīvoju. Es lidoju un es stāstu!

Rīgas Jūrmala pilsētas tiesības ieguva tikai pēc Latvijas republikas nodibināšanās (1920. g.). Protams, jau senāk te pastāvēja apdzīvotas vietas, kur ļaudis dienišķo maizes riecienu pelnīja sūrā darbā, atkarojot to jūrai vai arī pacietīgi kopjot smalko zemeņu stādu. Bet tie bija t. s. peldu miestiņi (šis "peldu" daudz valodnieku kritizēts), kas līdzīgi dzintaru virknei stiepjas tālu gar jūras krastu.

Visvecākais no šiem miestiņiem ir Dubulti. Dubulti atrodas pilsētas visšaurākajā vietā, kur Lielupes cilpa, vīdamās gar pilsētas dienvidpusi, vistuvāk pielauzusies klāt jūrai. (Varbūt tā arī būtu sasniegusi jūru, ja nebūtu tikusi novilkta dzelzceļa līnija, kas mūsu galvaspilsētu Rīgu savieno ar Ventspili. Šis ievērojamais ceļš dodas cauri Rīgas Jūrmalai. Dzelzceļš uzbūvēts jau pagājušā gadusimtenī (1877. g.) un kādreiz tam bija ievērojama loma visas milzīgās Krievijas preču apgrozībā ar Rietumeiropas zemēm.) Te Lielupi no jūras šķir tikai 230 metri!

Šajā šaurajā vietā vēl atrodas apmēram 8-10 m augsti kāpu pauguri, kur, priežu un dārzu iekļautas, redzamas dažas vasarnīcas. Lielupe šo sprostu arī vairākos pavasara palos būtu sagrāvusi, ja cilvēks te to nebūtu aizkavējis. Lielupe te ir krietni dziļa. Zvejnieki stāsta, ka te dzelmes dziļums sasniedzot 10-12 m; esot pat vietas, kur jāmēra līdz 16 metriem. Lielupes plūdums šeit ir gan tik mierīgs un lēns, ka dažkārt, kad vēja spiediens Lielupes grīvā spēcīgs, ūdeņi lēnām plūst gar Dubultiem, kāpjot uz augšu pret straumi. Turpretim pavasaros arī mierīgā Lielupe ir pārvērtusies, jo zaļās Zemgales daudzās upes to padarījušas straujāku vēl varenāku. Tad nu Lielupes ūdeņi izvēršas; tie dodas pāri „Baņķim", zemajam pļavu un atteku puslokam, dažreiz pilnīgi ielencot vientuļās Ūdru mājas, un nemaz nedomā doties cauri t. s. „Ozoliņu" grāvim, kuru kāds krievu inženieris bija izdomājis, lai Lielupes lepno plūdumu pavasaros ievadītu 4-5 m platā attekā. Tā tika darināta mākslīgi, izrokot gar Ozoliņu mājām virzienā uz Varkaļkrogu apm. 2 m dziļu grāvi. Lielupe kā untumaina Zemgales skaistule, turpretim apliekusi slaidu loku ap "Mežkungmuižu", tās zemajām pļavām, Dubultu kokzāģētavu un "Baltajām lejām" (Vecdubultu kāpu rajonu), pie Dubultu stacijas un pirts, kā arī Majoros, t. s. Bindara līķumā ar lēnu, bet varenu spēku uzbrūk viegli padevīgajam krastam. Krasts te sastāv no izskalojamas smilts, bet māls un plienakmeņi parādās tikai lielākā dziļumā. Lielupe šo smilti tad nu griež varenām šķēlēm un gāž savos atvaros. Tur pazūd tūkstošiem tonnu zemes, iebrūk priežu slaidie, brūngansārtie augumi nu dažkārt iet līdz iedzīvotāju mantība, ēkas ieskaitot. Kas šo upes trakošanu redzējis pats savām acīm, tas to nekad neaizmirsīs! Tā rada baigu sajūtu, jo te mēs izjūtam stihijisku, varenu parādību. Protams, ka Rīgas Jūrmalā tad ir trauksme. Ugunsdzēsēju komandas un brīvprātīgie palīgi sarodas kuplā skaitā, lai cīnītos par katru zemes pēdu. (Nav jāaizmirst, ka palu laiks Lielupē ilgst apmēram 10—14 dienas!) Darbs tad rit nepārtraukti, kā dienu, tā arī nakti. Pilsētas valdes augstāki ierēdņi un policijas virsnieki rīko darbus. Nemitīgi Lielupes kārajā atvarā, kur ūdens strādā piltuvveidīgiem virpuļiem, pazūd akmeņu kaudzes, pazūd simtiem „fašinu". (Fašina ir apm. 4—6 m gapj žagaru kūlis, nosiets stieplēm. To viducī iekrauti pamatīgi laukakmeņi vai veci, nederīgi dzelzs gabali.) Vīri fašinu sašūpo un iemet straumē. Burzguļodams gaisā uzsitas ūdens šļāciens, un tad viss norimst. Lielupe ir sagatavojusies nākošajam kumosam. Tā tas ilgst dažreiz 3-5 dienas, kamēr briesmas pāri. Ar fašinām un upē iebūvētiem nelieliem dambjiem Lielupi kavē tās graujošajā darbībā. Šāds dambis parasti ir apmēram metrus 10-20 garš, 2-3 m plats un virs normālā upes līmeņa tas paceļas tikai dažus desmitus cm augstu. Toties upes dzelmē tas ir daudz varenāks. Šo dambju uzdevums — aizturēt smiltis, duļķes, nogulšņus, lai šādā kārtā krātu zemi apdraudētām vietām.

Lielupe rada Rīgas Jūrmalas pilsētas dabīgo robežu dienvidos. Dubultos meklējams arī Rīgas Jūrmalas pilsētas administrātīvais centrs.

Dodoties no Dubultiem pa šauro un apaļkupraino Jūrmalas šoseju austrumu virzienā, pie "Marienbādes" sanatorijas ieejam Majoru rajonā. "Marienbāde" ir reizē viesnīca un sanatorija. Tas ir ēku puduris, uzcelts kāpu paugurā. No galvenās ēkas atklājas plašs skats uz Rīgas jūpas līci un tāli pārskatāmo pludmali.

K. Zutis. Kaija lido. Lāpa: Latviešu jaunatnes mēnešraksts, Nr. 4-6, 1948. gada aprīlis, 158.-161. lpp.